PMIndiaData/PMIndiaSum huggingface dataset:
प्रधानमंत्री ने लोगों से इस योग दिवस को सफल बनाने और योग की लोकप्रियता को और बढ़ाने का आग्रह किया

प्रधानमंत्री श्री नरेन्द्र मोदी ने लोगों से इस योग दिवस को सफल बनाने और योग की लोकप्रियता को और बढ़ाने का आग्रह किया है। प्रधानमंत्री ने ट्वीट में कहा; “कल यानि 21 जून को अंतर्राष्ट्रीय योग दिवस मनाया जाएगा। इस बार यह आयोजन ‘मानवता के लिए योग’ की थीम के तहत होगा। आइए, हम सब मिलकर इसे सफल बनाएं एवं योग की लोकप्रियता को और बढ़ाएं।“ “ನಾಳೆ, ಜೂನ್ 21ನ್ನು ಅಂತರರಾಷ್ಟ್ರೀಯ ಯೋಗ ದಿನವಾಗಿ ಆಚರಿಸಲಾಗುವುದು. 'ಮಾನವತೆಗಾಗಿ ಯೋಗ' ಈ ಬಾರಿಯ ಯೋಗದಿನದ ಧ್ಯೇಯವಾಗಿದ್ದು, ಈ ಯೋಗ ದಿನವನ್ನು ಯಶಸ್ವಿಯಾಗಿಸೋಣ ಮತ್ತು ಇನ್ನಷ್ಟು ಜನಪ್ರಿಯಗೊಳಿಸೋಣ.” “ਕੱਲ੍ਹ, 21 ਜੂਨ ਅੰਤਰਰਾਸ਼ਟਰੀ ਯੋਗ ਦਿਵਸ ਵਜੋਂ ਮਨਾਇਆ ਜਾਵੇਗਾ। ‘ਮਾਨਵਤਾ ਦੇ ਲਈ ਯੋਗ’ ਦੇ ਥੀਮ ਤੋਂ ਸੇਧ ਲੈ ਕੇ, ਆਓ ਅਸੀਂ ਇਸ ਯੋਗ ਦਿਵਸ ਨੂੰ ਸਫ਼ਲ ਬਣਾਈਏ ਅਤੇ ਯੋਗ ਨੂੰ ਹੋਰ ਮਕਬੂਲ ਕਰੀਏ।“ “നാളെ ജൂൺ 21 അന്താരാഷ്ട്ര യോഗാ ദിനമായി ആചരിക്കും. 'യോഗ മാനവികതയ്‌ക്ക്' എന്ന പ്രമേയത്തിലൂന്നിയ ഈ യോഗാ ദിനം നമുക്ക് വിജയകരമാക്കുകയും യോഗയെ കൂടുതൽ ജനകീയമാക്കുകയും ചെയ്യാം.” “நாளை, ஜூன் 21ஆம் நாள் சர்வதேச யோகா தினமாக கடைபிடிக்கப்படுகிறது. 'மனித சமூகத்திற்காக யோகா' என்ற கருத்தை பின்பற்றி, இந்த யோகா தினத்தை வெற்றியடைய செய்து, மேலும் யோகாவை பிரபலப்படுத்துவோம்.” “আগামীকাল 21শে জুন আন্তর্জাতিক যোগ দিবস রূপে উদযাপিত হবে । ' মানবতার জন্য যোগ ' এই ভাবনায় উদ্দীপ্ত হয়ে আসুন, এবারের যোগ দিবসকে সাফল্যমন্ডিত করে তুলি আর যোগাভ্যাসকে আরো জনপ্রিয় করে তুলি ।“ “কাইলৈ, ২১ জুন তাৰিখটো আন্তৰ্জাতিক যোগ দিৱস হিচাবে পালন কৰা হ'ব। 'মানৱতাৰ বাবে যোগ'ক মূল বিষয়বস্তু হিচাবে লৈ, আহক আমি এই যোগ দিৱসক সফল বনাওঁ আৰু যোগক অধিক জনপ্ৰিয় কৰো।“ “આવતીકાલે, 21 જૂન આંતરરાષ્ટ્રીય યોગ દિવસ તરીકે અંકિત થશે. 'માનવતા માટે યોગ' થીમથી માર્ગદર્શિત આ યોગ દિવસને ચાલો, સફળ બનાવીએ અને યોગને લોકપ્રિય બનાવીએ.” “రేపు, జూన్ 21ని అంతర్జాతీయ యోగ దినోత్సవంగా జరపుకుంటున్నాం. ‘మానవత్వం కోసం యోగ’ అనే నేపథ్యంతో మార్గనిర్దేశం చేస్తూ, ఈ యోగ దినోత్సవాన్ని విజయవంతం చేసి, యోగను మరింత ప్రాచుర్యంలోకి తీసుకువ ద్దాం.” “उद्या दि. २१ जून रोजी आंतरराष्ट्रीय योग दिन साजरा केला जाणार आहे. यंदाच्या योग दिनाची संकल्पना ‘मानवतेसाठी योग’, ही आहे, चला योग दिन यशस्वीपणे साजरा करत, त्याचाअधिकाधिक प्रसार करूया.” “ଆସନ୍ତା କାଲି, 21 ଜୁନ ଆନ୍ତର୍ଜାତୀୟ ଯୋଗ ଦିବସ ରୂପେ ପାଳିତ ହେବ । 'ମାନବତା ପାଇଁ ଯୋଗ' ଦ୍ୱାରା ଅନୁପ୍ରାଣିତ ହୋଇ, ଆସନ୍ତୁ ଯୋଗ ଦିବସକୁ ସଫଳ କରିବା ଏବଂ ଯୋଗକୁ ଆହୁରି ଲୋକପ୍ରିୟ କରିବା ।“ “Tomorrow, 21st June will be marked as International Yoga Day. Guided by the theme of ‘Yoga For Humanity’, let us make this Yoga Day a success and further popularise Yoga.”
प्रधानमंत्री ने श्री मनोहर पर्रिकर के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने गोवा के मुख्‍यमंत्री श्री मनोहर पर्रिकर के निधन पर शोक व्‍यक्‍त किया है। प्रधानमंत्री ने कहा, ‘श्री मनोहर पर्रिकर बेजोड़ नेता थे। एक सच्‍चे देशभक्‍त और असाधारण प्रशासक, सब उनकी प्रशंसा करते थे। उन्‍होंने राष्‍ट्र की निस्‍वार्थ सेवा की, जिसे पीढि़यां याद रखेंगी। मैं उनके निधन से बहुत दुखी हूं। उनके परिवार और समर्थकों के प्रति मेरी संवेदनाएं। ओम् शांति। श्री मनोहर पर्रिकर आधुनिक गोवा के निर्माता थे। अपने मिलनसार और सौम्‍य व्‍यक्तित्‍व के कारण वे वर्षों तक राज्‍य के लोकप्रिय नेता बने रहे। उनकी जन नीतियों के कारण गोवा ने विकास की ऊंचाईयां तय की। रक्षा मंत्री के रूप में श्री मनोहर पर्रिकर के कार्यों के प्रति देश हमेशा कृतज्ञ रहेगा। जब वे रक्षा मंत्री थे तब देश ने ऐसे तमाम निर्णय किये थे, जिनसे भारत की क्षमताओं में इजाफा हुआ था, स्‍वदेशी रक्षा उत्‍पादन में बढ़ोत्‍तरी आई थी और पूर्व सैनिकों का जीवन बेहतर हुआ था।’
भारतीय विदेश सेवा के प्रशिक्षु अधिकारियों ने प्रधानमंत्री से मुलाकात की

भारतीय विदेश सेवा के 2012 बैच के 29 प्रशिक्षु अधिकारियों ने आज 7, रेस कोर्स रोड़ जाकर प्रधानमंत्री श्री नरेंद्र मोदी से मुलाकात की। भारतीय विदेश सेवा का यह सबसे बड़ा बैच है और इसमें सर्वाधिक प्रोबेशनर महिलाएं हैं। श्री मोदी ने विश्‍व में भारत के प्रतिनिधियों के रूप में उनके चयन पर बधाई देते हुए उनका भारत के इतिहास और इसका दुनिया के विभिन्‍न देशों से ऐतिहासिक संबंध से अच्‍छी तरह से परिचित होने का आह्वान किया। श्री मोदी ने प्रशिक्षु अधिकारियों से कहा कि वे दुनियाभर में अपना कार्य करते हैं, इसलिए उनके कार्य में भारत की छवि और आत्‍मसम्‍मान प्रतिबिंबित होना चाहिए। साथ ही वे भारत का गौरव बढ़ाने के लिए प्रवासी भारतीयों को भी प्रेरित करें। उन्‍होंने कहा कि व्‍यापार और वाणिज्‍य तथा प्रौद्योगिकी हस्‍तांतरण पर ध्‍यान केंद्रित किया जाना चाहिए। उन्‍होंने निर्यात बढ़ाने के लिए बिना किसी दोष के विनिर्माण और पैकिंग तथा प्रस्‍तुति पर ध्‍यान दिये जाने की आवश्‍यकता पर जोर दिया। भारतीय हर्बल दवाइयों का हवाला देते हुए कहा कि ये विश्‍व में सर्वश्रेष्‍ठ है, लेकिन घटिया पैकिंग के कारण चीन के उत्‍पाद से पीछे हैं। इसी प्रकार भारतीय हस्‍तशिल्‍प में भारी विविधता और श्रेणियां उपलब्‍ध हैं, लेकिन उन्‍हें ठीक तरह से विश्‍व में प्रस्‍तुत नहीं किया जाता है। प्रधानमंत्री ने प्रशिक्षु अधिकारियों का विश्‍व में भारत की ता‍कत को व्‍यक्‍त करने वाला उत्‍प्रेरक एजेंट बनने का आह्वान किया, ताकि आपसी लाभ का आदान-प्रदान हो सके। इस अवसर पर राष्‍ट्रीय सुरक्षा सलाहकार, श्री अजीत दोवाल, प्रधानमंत्री के प्रमुख सचिव श्री नृपेन्‍द्र मिश्रा और विदेश सचिव श्रीमती सुजाता सिंह भी उपस्थित थे।
रिपब्लिक ऑफ कोरिया के राष्‍ट्रपति के विशेष दूत ने प्रधानमंत्री से मुलाकात की

रिपब्लिक ऑफ कोरिया के राष्‍ट्रपति श्री मून जाइ-इन के विशेष दूत श्री दोंगचेआ चुंग ने आज प्रधानमंत्री श्री नरेन्‍द्र मोदी से मुलाकात की। प्रधानमंत्री ने श्री चुंग को अपना विशेष दूत बनाकर भारत भेजने के लिए राष्‍ट्रपति मून की सराहना की। प्रधानमंत्री ने मई 2015 में रिपब्लिक ऑफ कोरिया के अपने दौरे को याद किया। उस दौरान द्विपक्षीय संबंध को ‘विशेष सामरिक साझेदारी’ के तौर पर उन्‍नयन किया गया था। उन्‍होंने कहा कि रिपब्लिक ऑफ कोरिया भारत के लिए एक महत्‍वपूर्ण विकास भागीदार है। प्रधानमंत्री ने द्विपक्षीय साझेदारी को न केवल व्‍यापार एवं आर्थिक क्षेत्रों में बल्कि रक्षा सहयोग जैसे नए क्षेत्रों में भी गहराई देने का स्‍वागत किया। प्रधानमंत्री ने कहा कि वह द्विपक्षीय संबंधों को आगे और मजबूती देने के लिए राष्‍ट्रपति मून के साथ काम करने के लिए प्रतिबद्ध हैं, और राष्‍ट्रपति मून से जल्‍द मुलाकात के लिए तत्‍पर हैं।
प्रधानमंत्री ने तकनीक समुदाय से आत्मनिर्भर भारत ऐप इनोवेशन चैलेंज में भाग लेने का किया आह्वान

प्रधानमंत्री श्री नरेन्द्र मोदी ने तकनीक क्षेत्र से जुड़े लोगों से आत्मनिर्भर भारत ऐप इनोवेशन चैलेंज में भाग लेने का आह्वान किया है। लिंक्डइन पर प्रकाशित एक पोस्ट में प्रधानमंत्री ने भारत में एक जीवंत और स्टार्टअप इकोसिस्टम होने का उल्लेख किया, साथ ही बताया कि कैसे युवाओं ने विविध क्षेत्रों में तकनीक समाधान उपलब्ध कराने में बेहतरीन प्रदर्शन किया है। उन्होंने कहा कि स्टार्टअप और तकनीक इकोसिस्टम में घरेलू स्तर पर ऐप के लिए नवाचार, विकास और प्रोत्साहन देने के लिए खासा उत्साह है। उन्होंने कहा कि देश जहां आत्मनिर्भर भारत के निर्माण की दिशा में काम कर रहा है, वहीं यह ऐप्स के विकास को नई दिशा एवं गति देने का एक अच्छा अवसर है जो हमारे बाजार को संतुष्ट कर सकें और साथ ही दुनिया में प्रतिस्पर्धा दे सकें। इस उद्देश्य को ध्यान में रखते हुए इलेक्ट्रॉनिक एवं सूचना प्रौद्योगिकी मंत्रालय ने अटल नवाचार मिशन के साथ मिलकर आत्मनिर्भर भारत ऐप इनोवेशन चैलेंज पेश किया है, जो दो दिशाओं में चलेगा : मौजूदा ऐप्स को प्रोत्साहन और नए ऐप्स का विकास। इस चैलेंज में समग्रता लाने के उद्देश्य से इसका आयोजन सरकार और तकनीक समुदाय द्वारा संयुक्त रूप से किया जाएगा। ई-लर्निंग, वर्क फ्रॉम होम, गेमिंग, कारोबार, मनोरंजन, कार्यालय सेवाओं और सोशल नेटवर्किंग की श्रेणियों में मौजूद ऐप्स और प्लेटफॉर्म्स को प्रोत्साहन देने के लिए सरकार सलाह, मार्गदर्शन और समर्थन उपलब्ध कराएगी। ट्रैक-01 लीडर-बोर्ड के लिए अच्छे गुणवत्ता वाले ऐप्स की पहचान की दिशा में एक मिशन की तरह काम करेगा और इसे लगभग एक महीने में पूरा कर लिया जाएगा। नए ऐप्स और प्लेटफॉर्म्स विकसित करने के लिए, ट्रैक-02 पहल विचार, विकसित करने, प्रोटोटाइप (नमूने तैयार करना) में समर्थन और बाजार तक पहुंच उपलब्ध कराकर भारत में नए चैंपियंस तैयार करने में सहायता देगा। प्रधानमंत्री ने लिखा कि इस चैलेंज के बाद मौजूदा ऐप्स को अपने लक्ष्य हासिल करने के लिए ज्यादा दृश्यता और स्पष्टता मिलेगी। इससे पूरे जीवन चक्र के दौरान परामर्श, तकनीक समर्थन और मार्गदर्शन के रूप में सहायता से तकनीक से जुड़ी पहेलियों के समाधान उपलब्ध कराने वाले तकनीक उत्पाद विकसित किए जा सकेंगे। प्रधानमंत्री ने अपने विचार साझा किए और पूछा कि क्या तकनीक पारंपरिक भारतीय खेलों को ज्यादा लोकप्रिय बनाने में सहायता कर सकती है, क्या पुनर्वास और परामर्श हासिल करने में लोगों को सहायता करने वाले ऐप्स विकसित हो सकते हैं या क्या लर्निंग, गेमिंग आदि के लिए सही आयु वर्ग पर लक्षित और बेहतर पहुंच वाले ऐप्स विकसित किए जा सकते हैं। उन्होंने तकनीक क्षेत्र से जुड़े लोगों से आत्मनिर्भर ऐप इकोसिस्टम के निर्माण में भाग लेने और सहायक बनने का आह्वान किया है।
संसद के बजट सत्र से पूर्व प्रधानमंत्री का सम्‍बोधन

नमस्‍कार साथियों , इस दशक का आज ये पहला सत्र प्रारंभ हो रहा है। भारत के उज्‍ज्‍वल भविष्‍य के लिए ये दशक बहुत ही महत्‍वपूर्ण है। और इसलिए प्रारंभ से ही आजादी के दीवानों ने जो सपने देखे थे उन सपनों को, उन संकल्‍पों को तेज गति से सिद्ध करने का ये स्‍वर्णिम अवसर अब देश के पास आया है। इस दशक का भरपूर उपयोग हो और इसलिए इस सत्र में इस पूरे दशक को ध्‍यान में रखते हुए चर्चाएं हों, सभी प्रकार के विचारों की प्रस्‍तुति हो और उत्तम मंथन से उत्तम अमृत प्राप्‍त हो, ये देश की अपेक्षाएं हैं। मुझे विश्‍वास है कि जिस आशा और अपेक्षा के साथ देश के कोटि-कोटि जनों ने ह‍म सबको संसद में भेजा है, हम संसद के इस पवित्र स्‍थान का भरपूर उपयोग करते हुए, लोकतंत्र की सभी मर्यादाओं का पालन करते हुए, जन-आकांक्षाओं की पूर्ति के लिए अपने योगदान में पीछे नहीं रहेंगे, ये मुझे पूरा विश्‍वास है। सभी सांसद इस सत्र को और अधिक उत्तम बनाएंगे, ये मेरा पूरा विश्‍वास है। ये बजट का भी सत्र है। वैसे शायद भारत के इतिहास में पहली बार हुआ कि 2020 में एक नहीं हमें, वित्‍तमंत्री जी को अलग-अलग पैकेज के रूप में एक प्रकार से चार-पांच मिनी बजट देने पड़े। यानी 2020, एक प्रकार से लगातार मिनी बजट का सिलसिला चलता रहा। और इसलिए ये बजट भी उन चार-पांच बजट की श्रृंखला में ही देखा जाएगा, ये मुझे पूरा विश्‍वास है। मैं फिर एक बार आज आदरणीय राष्‍ट्रपति जी के मार्गदर्शन में दोनों सदन के सभी सांसद मिल करके उनके संदेश को आगे बढ़ाने के लिए प्रतिबद्ध हैं, प्रयासरत हैं । बहुत-बहुत धन्‍यवाद।
युवा मामलों और खेल क्षेत्र में सहयोग पर भारत और फिलीस्तीन के बीच हुए समझौते के बारे में कैबिनेट को सूचित किया गया

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल को भारत और फिलीस्तीन के बीच युवा मामलों और खेल क्षेत्र में सहयोग पर हुए समझौते के बारे में सूचित किया गया। दोनों देशों में हुए समझौते से युवाओं में जाति, धर्म और लिंग से परे विचार, मूल्य और संस्कृति के आदान-प्रदान में मदद मिलेगी और इससे दोनों देशों में खेलों का विकास भी होगा। इस समझौते से दोनों देशों में मैत्रीपूर्ण संबंध और भी मजबूत होंगे।
कैबिनेट ने भारत और जर्मनी के बीच समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को आज स्‍टेनबिएस जीएमबीएच सीओ. केजी फर टेक्‍नोलॉजिस्‍ट्रांसफर, जर्मनी के साथ पूंजीगत वस्‍तुओं के उपक्षेत्रों सहित विनिर्माण में तकनीकी संबंधी साधन जुटाने से संबंधित सहमति पत्र पर हस्‍ताक्षर किए जाने की जानकारी दी। इस सहमति पत्र पर 25 अप्रैल,2016 को जर्मनी के हनोवर में इंडस्‍ट्रीयल एक्‍जीबिशन हनोवर मैसे -2016 के दौरान हस्‍ताक्षर किए गए। स्‍टेनबिएस जीएमबीएच व्‍यावहारिक औद्योगिक अनुसंधान के क्षेत्र में यूरोप का एक प्रमुख संगठन है। यह विनिर्माण में चिन्हित परियोजनाओं के कार्यान्‍वयन के लिए प्रौद्योगिकी संसाधन सहभागी के रूप में कार्य करेगा। सहमति पत्र में परिकल्पित सहयोग के क्षेत्र हैं: क) विशिष्‍ट प्रौद्योगिकियों की रूपरेखा तैयार करना, ख) विशिष्‍ट पूंजीगत वस्‍तुओं के उपक्षेत्रों के लिए टेक्‍नोलॉजी रोड मैपिंग ग) पूंजीगत वस्‍तुओं के समूह की प्रौद्योगिकीय स्थिति का आकलन घ)प्रौद्योगिकी से संबंधित कार्यक्रमों में सहयोग ड) मौजूदा संस्‍थानों को उन्‍नत बनाना/भारत में ग्रीन फिल्‍ड संस्‍थानों की स्‍थापना और तकनीकी से संबंधित अन्‍य सहयोग एवं सहकार्य यह सहमति पत्र भारतीय पूंजीगत वस्‍तु क्षेत्र द्वारा औद्योगिकी प्रौद्योगिकी परियोजनाओं को सहायता प्रदान करने संबंधी माध्‍यम का प्रारूप है। यह सहमति पत्र सार्वजनिक क्षेत्र के विभिन्‍न उपक्रमों और पूंजीगत वस्‍तु क्षेत्रों की इकाइयों को तकनीकी खामियों का पता लगाने और उन्‍हें दूर करने में स्‍टेनबिएस जीएमबीएच की क्षमताओं और विशेषज्ञता तक पहुंच बनाने के लिए मंच प्रदान करेगा।
स्‍वास्‍थ्‍य एवं चिकित्‍सा के क्षेत्र में भारत और सेनेगल के बीच एमओयू को मंत्रिमंडल की मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने स्‍वास्‍थ्‍य एवं चिकित्‍सा के क्षेत्र में भारत और सेनेगल के बीच सहमति ज्ञापन (एमओयू) पर हस्‍ताक्षर के लिए अपनी मंजूरी दे दी है। दोनों पक्षों के बीच सहयोग के प्रमुख क्षेत्र नि‍म्‍नलिखित होंगे: एकीकृत रोग निगरानी, चिकित्‍सा अनुसंधान, आपात राहत, अस्‍पताल प्रबंधन, ड्रग्‍स एवं औषधि उत्‍पाद/अस्‍पताल उपकरण, पारंपरिक औषधि, एड्स नियंत्रण और आपसी हित का कोई अन्‍य क्षेत्र। सहयोग का विस्‍तृत ब्‍यौरा तैयार करने और इस एमओयू के कार्यान्‍वयन की निगरानी करने के लिए एक कार्य समूह का गठन किया जाएगा।
प्रधानमंत्री ने ब्राजील के स्वतंत्रता दिवस पर वहां की जनता को शुभकामनाएं दी

प्रधानमंत्री श्री नरेन्द्र मोदी ने ब्राजील के स्वतंत्रता दिवस पर वहां की जनता को अपनी ओर से शुभकामनाएं दी हैं। प्रधानमंत्री ने अपने संदेश में कहा, “ब्राजील के स्वतंत्रता दिवस पर वहां की जनता को शुभकामनाएं हैं। भारत और ब्राजील के बीच कई क्षेत्रों में मजबूत और दीर्घकालिक सहयोग कायम हैं। मैं समझता हूं कि भारत और ब्राजील के बीच संबंधों को और आगे बढ़ाने की दिशा में काफी संभावना है, जिससे हमारे दोनों देशों की जनता लाभान्वित होगी।”
प्रधानमंत्री ने राज्य स्थापना दिवस के अवसर पर मणिपुर के लोगों को शुभकामनाएं दी

प्रधानमंत्री श्री नरेन्द्र मोदी ने राज्य स्थापना दिवस के अवसर पर मणिपुर के लोगों को शुभकामनाएं दी है। प्रधानमंत्री ने कहा, ‘मणिपुर प्राकृतिक सुंदरता से भरा राज्य है और यहां के लोग बहुत मेहनती हैं। राज्य से मिले स्नेह को मैं कभी नहीं भूल सकता। स्थापना दिवस के अवसर पर मैं मणिपुर के अपने भाईयों और बहनों को शुभकामनाएं देता हूं। मेरी कामना है कि राज्य विकास की नई ऊंचाइयां प्राप्त करे।’
प्रधानमंत्री नरेन्द्र मोदी से संयुक्त राष्ट्र जलवायु परिवर्तन सम्मेलन के अध्यक्ष सांसद आलोक शर्मा ने आज मुलाकात की

प्रधानमंत्री नरेन्द्र मोदी से 26वें संयुक्त राष्ट्र जलवायु परिवर्तन सम्मेलन कॉप-26 के नवनिर्वाचित अध्यक्ष आलोक शर्मा ने आज मुलाकात की। यह सम्मेलन जलवायु परिवर्तन पर संयुक्त राष्ट्र फ्रेमवर्क कन्वेंशन (यूएनएफसीसीसी) के निर्णय लेने वाले निकाय को संदर्भित करता है। इस सम्मलेन का 26वां सत्र नवंबर 2021 में ग्लासगो में ब्रिटेन द्वारा आयोजित किया जाएगा। प्रधानमत्री और श्री आलोक शर्मा ने कॉप-26 तक की अवधि में जलवायु परिवर्तन के मुद्दों पर भारत-ब्रिटेन सहयोग पर चर्चा की। प्रधानमंत्री ने पेरिस समझौते के तहत और कॉप-26 से मिलने वाले परिणाम के लिए रचनात्मक रूप से काम करने में भारत की प्रतिबद्धता को दोहराया। श्री शर्मा ने दिसंबर, 2020 में महत्वाकांक्षी जलवायु शिखर सम्मेलन में प्रधानमंत्री के संबोधन को गर्मजोशी से याद किया। प्रधानमंत्री मोदी ने भारत-ब्रिटेन संबंधों को और मजबूत करने के लिए ब्रिटेन के प्रधानमंत्री श्री बोरिस जॉनसन के साथ काम करने की प्रतिबद्धता भी व्यक्त की। एमजी /एएम/ एन
जमीनी स्तर पर नवाचार में सहयोग के लिए दक्षिण अफ्रीका के साथ एमओयू पर हस्ताक्षर को मंत्रिमंडल की मंजूरी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने जमीनी स्तर पर नवाचार में सहयोग स्थापित करने के लिए भारत और दक्षिण अफ्रीका के बीच सहमति पत्र (एमओयू) पर हस्ताक्षर को मंजूरी दे दी है। विज्ञान एवं प्रौद्योगिकी में सहयोग के लिए दोनों देशों के बीच हुए समझौते के मद्देनजर एमओयू पर 7 जुलाई 2016 को प्रेटोरिया में हस्ताक्षर किए गए थे। इस एमओयू के तहत दोनों देश साथ मिलकर मंच, सेमिनार, कार्यशाला एवं नवाचार संबंधी प्रशिक्षण कार्यक्रमों का आयोजन करेंगे और एक-दूसरे के साथ ओपन सोर्स प्रौद्योगिकी साझा करेंगे। इसके अलावा दोनों देश विचारों को वाणिज्यिक रूप से व्यवहार्य नवाचारों में बदलने में अन्वेषकों की मदद के लिए संयुक्त परियोजनाओं (संबंधित देश में प्रासंगिक उद्योग के साथ साझेदारी सहित) का विकास और सामाजिक लाभ के लिए प्रौद्योगिकी का हस्तांतरण करेंगे। एमओयू एक ढांचा मुहैया कराएगा और ऐसा माहौल तैयार करने में मदद करेगा जो खास तौर पर स्वदेशी ज्ञान पद्धति एवं कृषि जैव प्रौद्योगिकी पर ध्यान केंद्रित करते हुए दोनों देशों में समावेशी नवाचार एवं उद्यमशीलता को बढ़ावा देगा।
प्रधानमंत्री ने श्री गंगाराम तालेकर के निधन पर शोक व्यक्त किया

प्रधानमंत्री श्री नरेंद्र मोदी ने श्री गंगाराम तालेकर के निधन पर शोक व्यक्त किया है। प्रधानमंत्री ने कहा “श्री गंगाराम तालेकर के निधन का समाचार अत्यंत दुखद है। मैं उनके और मुम्बई के डब्बावालों के पूरे परिवार के लिए मैं अपनी हार्दिक संवेदनाएं व्यक्त करता हूं।”
भारत के मुख्य न्यायाधीश के पद की शपथ लेने पर प्रधानमंत्री ने जस्टिस दीपक मिश्रा को बधाई दी

प्रधानमंत्री श्री नरेन्द्र मोदी ने भारत के मुख्य न्यायाधीश के तौर पर शपथ लेने पर जस्टिस दीपक मिश्रा को बधाई दी है। प्रधानमंत्री ने कहा, ‘मैं जस्टिस दीपक मिश्रा को भारत के मुख्य न्यायाधीश के तौर पर शपथ लेने पर बधाई देता हूं। मैं उन्हें सफल कार्यकाल के लिए शुभकामनाएं देता हूं।’
प्रधानमंत्री 28 अक्टूबर को राज्यों के गृह मंत्रियों के चिंतन शिविर में शामिल होंगे

प्रधानमंत्री श्री नरेन्द्र मोदी 28 अक्टूबर 2022 को सुबह करीब साढ़े दस बजे वीडियो कॉन्फ्रेंसिंग के माध्यम से राज्यों के गृह मंत्रियों के चिंतन शिविर को संबोधित करेंगे। यह चिंतन शिविर 27 और 28 अक्टूबर, 2022 को हरियाणा के सूरजकुंड में आयोजित किया जा रहा है। इस चिंतन शिविर में विभिन्न राज्यों के गृह सचिव एवं पुलिस महानिदेशक (डीजीपी) और केन्द्रीय सशस्त्र पुलिस बलों (सीएपीएफ) व केन्द्रीय पुलिस संगठनों (सीपीओ) के महानिदेशक भी शामिल होंगे। गृह मंत्रियों का यह चिंतन शिविर स्वतंत्रता दिवस के अवसर पर प्रधानमंत्री के भाषण में घोषित पंच प्रण के अनुरूप आंतरिक सुरक्षा से संबंधित मामलों पर नीति निर्माण को राष्ट्रीय परिप्रेक्ष्य प्रदान करने का एक प्रयास है। सहकारी संघवाद की भावना के अनुरूप यह शिविर, केन्द्र और राज्य स्तर पर विभिन्न हितधारकों के बीच योजना एवं समन्वय के मामले में अधिक तालमेल सुनिश्चित करेगा। इस शिविर में पुलिस बलों के आधुनिकीकरण, साइबर अपराध प्रबंधन, आपराधिक न्याय प्रणाली में आईटी के बढ़ते उपयोग, भूमि सीमा प्रबंधन, तटीय सुरक्षा, महिला सुरक्षा, मादक पदार्थों की तस्करी जैसे मुद्दों पर विचार-विमर्श किया जाएगा।
केंद्रीय मंत्रिमंडल ने बाह्य अंतरिक्ष के शांतिपूर्ण उपयोग में सहयोग पर भारत और अफगानिस्तान के बीच समझौता ज्ञापन को मंजूरी दी

केंद्रीय मंत्रिमंडल ने प्रधानमंत्री श्री नरेन्द्र मोदी की अध्यक्षता में बाह्य अंतरिक्ष के शांतिपूर्ण उपयोग में सहयोग पर भारत और अफगानिस्तान के बीच समझौता ज्ञापन करने के लिए अपनी पूर्व कार्योत्तर स्वीकृति दे दी है। यह समझौता ज्ञापन शिक्षा, कृषि, मौसम की भविष्यवाणी, दूरसंचार, ग्रामीण स्वास्थ्य, स्वच्छता, शहरी विकास, संसाधन मानचित्रण (रिसोर्स मैपिंग) नेविगेशन, रिमोट सेंसिंग और आपसी सहमति के अन्य क्षेत्रों में अंतरिक्ष प्रौद्योगिकी के उपयोग के लिए दोनों देशों के बीच सहयोग की परिकल्पना करता है। इस समझौता ज्ञापन से निम्नलिखित तरीके से दोनों देशों को फायदा होगा: · अफगानिस्तान में अंतरिक्ष क्षेत्र का विकास; · एक उन्नत अंतरिक्ष प्रौद्योगिकी वाले ऐसे राष्ट्र के रूप में भारत की साख को चमकाएगा, जो दूसरे देशों की सहायता करता है; · अफगानिस्तान अंतरिक्ष के क्षेत्र में आत्मनिर्भरता की ओर कदम बढ़ाएगा; · भारत और अफगानिस्तान के बीच द्विपक्षीय संबंधों, आपसी समझ और विश्वास को गहरा करने में मददगार होगा; · अफगानिस्तान के सामरिक और संचार क्षेत्र में भारत को पैर जमाने का अवसर प्रदान करेगा; इसके अलावा, यह समझौता ज्ञापन दोनों देशों में साइंस एवं प्रौद्योगिकी और अनुसंधान एवं विकास के मुख्य क्षेत्र तथा इनके कार्यान्वयन के क्षेत्र में भी उच्च तकनीक वाली नौकरियों को बढ़ावा देगा। मोबाइल और इंटरनेट आधारित एप्लीकेशन तथा वाणिज्य के युग में बेहतर संचार और इंटरनेट कनेक्टिविटी के विविध क्षेत्रों में भी नौकरियों के सृजन को बढ़ावा मिलेगा।
प्रधानमंत्री ने श्री बो बिडेन के निधन पर दु:ख व्यक्त किया

प्रधानमंत्री श्री नरेन्द्र मोदी ने श्री बो बिडेन के निधन पर दुख व्यक्त किया है। प्रधानमंत्री ने कहा “अमेरिकी उपराष्ट्रपति जोसेफ बिडेन के ज्येष्ठ पुत्र श्री बो बिडेन के असामयिक निधन की खबर सुनकर मुझे अत्यंत दुख पहुंचा है। उनकी मृत्यु से परिवार को गहरा आघात पहुंचा है और सामाजिक क्षेत्र में सक्रिय एक होनहार व्यक्तित्व का असामयिक अंत हो गया है। बिडेन परिवार के प्रति हमारी गहरी संवेदना है।”
मंत्रिमंडल ने भारत और रवांडा के बीच व्‍यापार सहयोग की रूपरेखा को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत और रवांडा के बीच व्‍यापार सहयोग की रूपरेखा को पूर्वव्‍यापी मंजूरी दे दी है। व्‍यापार सहयोग ढांचे पर 23 जुलाई, 2018 को हस्‍ताक्षर किए गए थे। व्‍यापार सहयोग की रूपरेखा दोनों देशों के बीच व्‍यापार और आर्थिक संबंधों को बेहतर बनाएगी।
प्रधानमंत्री ने पुरुषों के 94 किलोग्राम वर्ग भारोत्तोलन में कांस्य पदक जीतने पर विकास ठाकुर को बधाई दी

प्रधानमंत्री श्री नरेंद्र मोदी ने भारोत्तोलक विकास ठाकुर को राष्ट्रमण्डल खेलों में कांस्य पदक जीतने पर बधाई दी है। प्रधानमंत्री ने कहा, “हमारे भारोत्तोलकों की वजह से और सम्मान प्राप्त हुआ। पुरुषों के 94 किलोग्राम वर्ग में कांस्य पदक जीतने पर विकास ठाकुर को बधाई। आपने सभी भारतीयों के चेहरे पर मुस्कान ला दी है।”
मंत्रिमंडल ने सैन्य शिक्षा में सहयोग के लिए डिफेंस सर्विसेज स्‍टाफ कॉलेज, वेलिंगटन और डिफेंस सर्विसेज कमांड एंड स्‍टाफ कॉलेज के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने डिफेंस सर्विसेज स्‍टाफ कॉलेज, वेलिंगटन और डिफेंस सर्विसेज कमांड एंड स्‍टाफ कॉलेज, मीरपुर, ढाका के बीच सामरिक एवं परिचालन अध्‍ययन के क्षेत्र में संबद्ध सैन्‍य शिक्षा में सहयोग के लिए सहमति ज्ञापन (एमओयू) को पूर्वव्‍यापी मंजूरी दी है। यह एमओयू सामरिक एवं परिचालन अध्‍ययन से संबद्ध सैन्‍य शिक्षा के क्षेत्र में बेहतर सहयोग और दोनों देशों के बीच दीर्घकालिक सहयोग को बढ़ावा देने के लिए एक ढांचा स्‍थापित करने में समर्थ होगा। दोनों देशों के बीच भौगोलिक एवं सांस्‍कृतिक करीबी को देखते हुए आतंकवाद से मुकाबला जैसी कई आम चुनौतियां हैं जिनसे साथ मिलकर निपटने की जरूरत है। इसलिए सशस्‍त्र बलों के बीच बेहतर समन्‍वय और सहयोग की आवश्‍यकता है। संयुक्‍त प्रशिक्षण एवं अभ्‍यास से सशस्‍त्र बलों को अपनी क्षमताओं में समरूपता लाने और साझा खतरों एवं चुनौतियों का बेहतर तरीके से मुकाबला करने में मदद मिलेगी। यह एमओयू भारत और बांग्‍लादेश के बीच सूचना एवं प्रौद्योगिकी के आदान-प्रदान के जरिये सार्वजनिक जवाबदेही को बढ़ाता है।
प्रधानमंत्री ने अभिनेता श्री घनश्याम नायक और श्री अरविंद त्रिवेदी के निधन पर शोक व्यक्त किया

प्रधानमंत्री श्री नरेन्द्र मोदी ने अभिनेता श्री घनश्याम नायक और श्री अरविंद त्रिवेदी के निधन पर गहरा दुख व्यक्त किया है। अपने ट्वीट में, प्रधानमंत्री ने कहा :- ‘‘पिछले कुछ दिनों में, हमने दो प्रतिभाशाली अभिनेताओं को खो दिया है, जिन्होंने अपने काम के माध्यम से लोगों का दिल जीता है। श्री घनश्याम नायक को उनकी बहुमुखी भूमिकाओं, विशेष रूप से लोकप्रिय शो ‘तारक मेहता का उल्टा चश्मा’ में उनकी भूमिका के लिए याद किया जाएगा। वे अत्यंत दयालु और विनम्र भी थे। हमने श्री अरविंद त्रिवेदी को खो दिया है, जो न केवल एक असाधारण अभिनेता थे, बल्कि जनसेवा के प्रति भी उत्‍साही थे। भारतीय लोगों की कई पीढ़ियों के लिए, उन्हें रामायण टीवी धारावाहिक में उनके काम के लिए याद किया जाएगा। दोनों अभिनेताओं के परिवारों और प्रशंसकों के प्रति संवेदनाएं। ॐ शांति।’’
तहरीक-ए-इंसाफ पार्टी के अध्यक्ष और पाकिस्तान संसद के सदस्य इमरान खान ने प्रधानमंत्री से मुलाकात की

तहरीक-ए-इंसाफ पार्टी के अध्यक्ष और पाकिस्तान संसद के सदस्य श्री इमरान खान के आग्रह पर प्रधानमंत्री श्री नरेन्द्र मोदी ने आज उनसे मुलाकात की। श्री इमरान खान ने प्रधानमंत्री को पाकिस्तान आने का निमंत्रण भी दिया। शिष्टाचार मुलाकात के दौरान उन्होंने हाल ही में विकसित हुए द्विपक्षीय संबंधों का स्वागत किया और आशा व्यक्त की इससे दोनों देशों के बीच सहयोग के संबंध बढ़ेंगे।
प्रधानमंत्री की 17वें प्रवासी भारतीय दिवस के अवसर पर गुयाना के राष्ट्रपति के साथ बैठक

प्रधानमंत्री श्री नरेन्द्र मोदी ने आज इंदौर में 17वें प्रवासी भारतीय दिवस (पीबीडी) के अवसर पर कोऑपरेटिव रिपब्लिक ऑफ गुयाना के राष्ट्रपति महामहिम डॉ. मोहम्मद इरफान अली से मुलाकात की। राष्ट्रपति इरफान अली 8-14 जनवरी 2023 के दौरान भारत के आधिकारिक दौरे पर हैं और 17वें पीबीडी में मुख्य अतिथि हैं। दोनों नेताओं ने ऊर्जा, बुनियादी ढांचे के विकास, फार्मास्यूटिकल्स, स्वास्थ्य संबंधी देखभाल, प्रौद्योगिकी एवं नवाचार और रक्षा संबंधों के क्षेत्र में सहयोग सहित कई मुद्दों पर व्यापक चर्चा की। दोनों नेताओं ने भारत और गुयाना के लोगों के बीच मित्रता के 180 साल पुराने ऐतिहासिक संबंधों को याद किया तथा उन्हें और मजबूत करने पर सहमति व्यक्त की। राष्ट्रपति इरफान अली राष्ट्रपति श्रीमती द्रौपदी मुर्मु के साथ द्विपक्षीय वार्ता करेंगे और 10 जनवरी 2023 को प्रवासी भारतीय दिवस के समापन सत्र और प्रवासी भारतीय सम्मान पुरस्कार समारोह में भाग लेंगे। वे 11 जनवरी को इंदौर में ग्लोबल इन्वेस्टर्स समिट 2023 में भी भाग लेंगे। इंदौर के अलावा, राष्ट्रपति अली दिल्ली, कानपुर, बेंगलुरु और मुंबई भी जायेंगे।
प्रधानमंत्री ने “टाइमलेस लक्ष्मण” नामक पुस्तक का विमोचन किया

प्रधानमंत्री श्री नरेन्द्र मोदी ने आज मुंबई में जाने-माने कार्टूनिस्ट आर.के.लक्ष्मण पर आधारित कॉफी टेबल बुक “टाइमलेस लक्ष्मण” का विमोचन किया। इस अवसर पर उन्होंने कहा कि इस कालातीत यात्रा का हिस्सा बन कर उन्हें खुशी हुई है। उन्होंने कहा कि यह पुस्तक लक्ष्मण की रचनाओं के संसार को समझने में मदद करेंगी। उन्होंने कहा कि लक्ष्मण के कार्यों का अध्ययन सम-सामयिक समाजशास्त्र और सामाजिक परिवेश को समझने का बेहतर तरीका है। उन्होंने कहा कि यह पुस्तक लक्ष्मण या उनकी स्मृति मात्र के लिए नहीं है, बल्कि उन करोड़ो लोगों के लिए है, जिनके मन-मस्तिष्क में किसी न किसी रूप में लक्ष्मण विद्यमान हैं। प्रधानमंत्री ने कहा कि लक्ष्मण का सामान्य-जन समयातीत और अखिल भारतीय रहा है। उन्होंने कहा कि सभी भारतीय और लोगों की सभी पीढ़ियां उनमें दृष्टिगत होती हैं। प्रधानमंत्री ने कहा कि आम व्यक्ति पर ध्यान केंद्रित करने के लिए किस तरह पदम पुस्कारों की प्रक्रिया में बदलाव लाया गया।